РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/174-15

17. јул 2015. године

Б е о г р а д

**ЗАПИСНИК**

**СА 28. СЕДНИЦЕ ОДБОРА ЗА ЉУДСКА И МАЊИНСКА ПРАВА**

**И РАВНОПРАВНОСТ ПОЛОВА**

**ОДРЖАНЕ 24. АПРИЛА 2015. ГОДИНЕ**

 Седница је почела у 13 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Злата Ђерић, Дубравка Филиповски, Владица Димитров, Љибушка Лакатош, Аида Ћоровић, Вера Пауновић и Биљана Хасановић Кораћ, чланови Одбора.

 Седници нису присуствовали чланови Одбора: Сузана Шарац, Слободан Перић, Стефана Миладиновић, Олена Папуга, Елвира Ковач и Сулејман Угљанин.

 **Председник Одбора** је констатовао да су испуњени услови за рад и одлучивање, те је предложио следећи

Д н е в н и р е д :

1. Представање Трећег нацрта Акционог плана за Поглавље 24.

 Чланови Одбора су једногласно ПРИХВАТИЛИ предложени Дневни ред.

 Председник Одбора је поздравио присутне и дао реч координаторима потпоглавља и представницима Министарства унутрашњих послова.

 **Миодраг Лазић** је указао да је разлог што се консултује Парламент у овом тренутку то што је документ довољно објективан, да постоји довољан број активности о којима можемо да разговарамо и да је у довољној мери усаглашен са осталим институцијама. За мандат овог одбора сматра да су најважније области трговина људима и заштита сведока, миграције, азил, спољне границе и шенген. Након консултација са Парламентом, имајући у виду да је добијено позитивно мишљење Министарства финансија, Акциони план ће поново бити упућен Европској комисији. Указао је да се велик број активности већ имплементира или су завршене, у ком случају се пребацују у уводни део Акционог плана. Поред Министарства унутрашњих послова остали органи који учествују у изради Акционог плана су Републичко јавно тужилаштво, Безбедносно-информативна агенција, Министарство финансија, Министарство спољних послова и Министарство правде.

 **Дражен Маравић** је указао на потребу да се обезбеди принцип родне равноправности и учешће жена у преговарачком процесу. Након експланаторног скрининга на коме је Европска комисија представила како изгледа право ЕУ у овим областима, вођен је билатерални скрининг којим се утврђивало како применити препоруке тј. право ЕУ на наш систем. Нови приступ ЕУ је такав да државе треба да буду способне да спроводе све прописе ЕУ пре ступања у чланство и да се изврши провера резултата тог спровођења. То се одразило и на структуру акционог плана, а која такође зависи и од тога да ли имамо конкретну препоруку или ми треба да је разрадимо. Настојали су да не предвиђају нова средства ради реализације препорука, већ да се користе расположиви ресурси или да се постојећи капацитети прерасподеле, као и, где год је могуће, да се користе билатерални ресурси и донације, односно донације Европске уније. Акциони план има увод у коме је дато објашњење процеса израде и спровођења акционог плана, увод у свако потпоглавље тј. опис стања, а затим свако потпоглавље садржи препоруку и главни разултат који треба да обезбеди да се препорука реализује, као и мерење утицаја, активности и носиоце активности, ресурсе, рокове и мерење индикатора. Акциони план садржи укупне трошкове до којих су дошли на основу програмског буџетирања. Због честих промена Акционог плана, а због препорука које се добијају од Европске комисије, у овој фази је исти рађен на енглеском језику, а у каснијој фази ће бити обезбеђен превод на српски језик. Жеља им је да у извештавању о спровођењу Акционог плана укључе родну димензију и о томе су се консултовали са организацијама цивилног друштва.

 **Гордана Јанићијевић** је представила део Акционог плана који се односи на борбу против организованог криминала. У овој области смо добили 11 препорука, а две су од значаја за Одбор. Прва се односи на борбу против трговине људима. Она подразумева усвајање Националне стратегије за борбу против трговине људима и акционог плана и то је оно што Европска комисија у првом реду тражи. Тренутно се Стратегија налази на сајту Министарства унутрашњих послова и истекао је рок за јавну расправу. Планирано је њено усвајање у септембру 2015. године. Даље активности су у ствари разрада Стратегије. Нагласила је да ће организације цивилног друштва бити укључене у мониторинг Стратегије. Једна од мера јесте и израда идентификатора, односо критеријума за рану идентификацију жртава трговине људима. Носилац ове активности је Центар за заштиту жртава трговине људима. Израда критеријума је у завршној фази. Истакла је потребу да се обезбеди принцип некажњавања жртава трговине људима. Имамо неке механизме у Кривичном законику, али да ли су они довољни или треба да се измени Кривични законик тако што ћемо експлицитно унети овај принцип, показаће анализа која треба да се уради. Питање накнаде штете жртвама ће такође бити предмет анализе. У том смислу Астра је урадила нацрт програма који се управо односи на предлог измене Кривичног законика у том делу. Готово све Астрине коментаре на Акциони план су усвојили, укључујући и „Тијанино упозорење“ које су унели у Акциони план. Србија јесте потврдила Конвенцију о накнади штете за жртве насиља, али је још није ратификовала, и то би требало да буде урађено, поготово јер она предвиђа оснивање државног фонда за накнаду штете жртвама. Треба да буде успостављен Национални координатор за борбу против трговине људима, као и Канцеларија националног известиоца која због финансијских разлога треба да буде успостављена 2019. године. Друго питање које је истакла јесте заштита сведока. Указала је да тренутно у оквиру Вишег тужилаштву у Београду постоји Служба за информисање оштећених и сведока, а она ће се трансформисати у Службу за подршку жртвама. План је да се на нивоу свих виших тужилаштава оснује таква служба. Та служба ће пружати подршку жртвама од почетка до краја поступка, а не само док траје суђење. Потребно је и јачање Јединице за заштиту сведока.

 **Јелена Васиљевић** је говорила о делу који се односи на миграције и азил. Нагласила је да је битно укључити компоненту безбедности у поступање са мигрантима, а све то опет мора бити у складу са поштовањем људских права и посебних потреба миграната и азиланата нарочито имајући у виду угрожене категорије. Потпуно усклађивање са ЕУ директивама ће бити у каснијој фази преговарачког процеса. У овом можемо рачунати на значајну помоћ ИПА фондова, билатералних средстава и средстава међународних организација које се баве миграцијама. Закон о странцима и Закон о азилу треба да се мења, као и Закон о запошљавању странаца у каснијој фази. Немамо експлицитан захтев да мењамо стратегије у овој области, али смо навели да треба мењати Стратегију о илегалним миграцијама, а вероватно ће се доносити нова Стратегија управљања миграцијама. Прошириће се капацитети постојећег Прихватилишта за странце, што је и експлицитан захтев Европске комисије и извршиће се прилагођавање угроженим категоријама, као што су трудице, малолетници и др. Потребно је и да предвидимо механизме које ћемо активирати у случају наглог прилива великог броја миграната, што је захтев Европске комисије. Када је у питању систем азила, захтеви Европске комисије су се односили на то да имамо одржив буџет, да се оснује Канцеларија за азил (што је већ урађено), да се прошире капацитети центара за азил који су у надлежности Комесаријата за азил и избеглице, и да имамо ефикасније спровођење самог поступка азила. Што се тиче интеграције азиланата, потребно је донети посебне програме.

 **Љиљана Малушић** је изнела став да је овај нацрт Акционог плана веома детаљан и да су веома добро презентоване најважније активности.

 **Дубравка Филиповски** је констатовала да нас чека доста заједничког посла, како на доношењу закона тако и стратегија. У вези питања људских капацитета и средстава мисли да имамо довољно људских капацитета, али је проблем запошљавање због мера штедње. У вези навода представника Министарства, да је жеља да укључе родну димензију у овај процес, изјавила је да то није жеља, него обавеза.

 **Мехо Омеровић** је изнео став да би било добро да у наредном периоду Одбор добије скраћен преглед законодавних активности, тј. оног што се очекује да ће бити активност у Народној скупштини. Он је предложио да Одбор за људска и мањинска права Одбору за европске интеграције достави следећи

ИЗВЕШТАЈ

 Одбор за људска и мањинска права и равноправност полова је одлучио да предложи Одбору за европске интеграције да да позитивно мишљење на представљени Трећи нацрт акционог плана за Поглавље 24.

 За известиоца Одбора на седници Одбора за европске интеграције одређен је Мехо Омеровић, председник Одбора.

 Обор је једногласно усвојио Извештај који ће се доставити Одбору за европске интеграције.

 Седница је закључена у 13.50 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић